Vertroulike dokumente in dorp se strate gestrooiDie dokumente bevat glo persoonlike en vertroulike inligting van inwoners (Foto: Werner van Vuuren, Facebook) Die strate van Lichtenburg in Noordwes is Woensdag met munisipale dokumente bestrooi, as deel van ŉ protesaksie deur ontevrede kontrakwerkers. Dié werkers het die oggend die Ditsobotla-munisipaliteit se kantore in die dorp binnegegaan, die dokumente gevat en voor die gebou en in die straat gegooi. Die dokumente is deur die wind na die res van die strate in die middedorp versprei. Die dokumente bevat glo persoonlike en vertroulike inligting van inwoners. Volgens Pius Batsile, woordvoerder van die munisipaliteit, het ŉ groep ontevrede kontrakwerkers Woensdagoggend die munisipale kantore binnegestorm en geëis dat hul salarisse vir Desember betaal moet word. Toe daar nie aan hul eise voldoen is nie, het die plundertog gevolg. “Hierdie werkers het inligting ontvang dat van die ander werkers salarisse vir Desember ontvang het, maar dit is nie waar nie. Die ontevrede werkers se kontrakte het reeds einde November verstryk, so werkers was nie veronderstel om in Desember betaal te word nie,” het Batsile aan Maroela Media bevestig. “Die munisipaliteit doen als in sy vermoë om agter die kap van die byl te kom en beloof dat kontrakwerkers wat wel geregtig is op ŉ salaris in Desember, en dit nie ontvang het nie, betaal sal word.” Nono Maloyi, LUR vir samewerkende regering, menslike huisvesting en tradisionele sake in Noordwes, het die voorval ten sterkste veroordeel. “Dit is jammer dat die werkers op só ŉ wyse gereageer het,” sê Maloyi. Maloyi het gevra dat strenger veiligheidsmaatreëls in alle munisipale geboue ingestel word. “Ons sal nie hierdie soort gedrag duld nie, hetsy van amptenare, raadslede of lede van die publiek. Ons sal wetstoepassingsagentskappe inbring om wet en orde in Ditsobotla af te dwing, waar en wanneer nodig.” Maroela Media het in Oktober berig die Ditsobotla-munisipaliteit se bestuur, administrasie en dienslewering is in ŉ beroerde toestand en is gevolglik ontbind. Die munisipaliteit is nou in die hande van die provinsiale regering en ŉ nuwe raad is op 14 Desember verkies. Die munisipaliteit bedien onder meer die dorpe Lichtenburg en Coligny. Ditsobotla is on its knees. This bankrupt municipality can't provide basic services. Yet contract workers, whose contracts were not renewed, saw fit to tip piles of ratepayers files onto the streets of Lichtenburg, destroying records of this non-digitised municipality. pic.twitter.com/95HmxLoi45 — Helen Zille (@helenzille) January 4, 2023